b'\n_START_ARTICLE_\nPotres (Zupan\xc4\x8di\xc4\x8d)\n_START_SECTION_\nZgodba\n_START_PARAGRAPH_\nPopisuje vsakega prebivalca neke ljubljanske hi\xc5\xa1e in okolice - njihove zna\xc4\x8dilnosti in zgodbe. Irena, odra\xc5\xa1\xc4\x8dajo\xc4\x8da h\xc4\x8derka hi\xc5\xa1nega gospodarja, in podnajemnik Rudolf, po poklicu novinar, se kljub o\xc4\x8ditni razliki v letih spoprijateljita. Irena si zastavlja razna vpra\xc5\xa1anja o svetu, in Rudolf ji na ta vpra\xc5\xa1anja odgovarja, v\xc4\x8dasih na zbadljiv na\xc4\x8din. Razglabljala sta prakti\xc4\x8dno o vsem: o svetu, potovanjih, slonih, ljubicah, sanjah, \xc5\xa1oli itd. Pogovore sta jemala kot nekaj vsakdanjega, samoumevnega._NEWLINE_\xc5\xbdivljenje v hi\xc5\xa1i je potekalo po ustaljenih tirnicah, ni bilo strahu, da bi se kar koli spremenilo, do nekega jutra, ko je potres zamajal ljubljanska tla. Vendar potres ni najpomembnej\xc5\xa1i. Pomembnej\xc5\xa1a tragedija je bila, ko je pijan, objesten voznik do smrti povozil Ireno. Najbolj je zaznamovalo Rudolfa. Zanj je bil potres znamenje ne\xc4\x8desa, kar se je \xc5\xbee dolgo pripravljalo v njem samem. Spoznal je, kako je svet krhek in kako se stvari, ki se zdijo v dolo\xc4\x8denem \xc4\x8dasu sila pomembne, sesedejo v ni\xc4\x8d v tistem trenutku, ko si najmanj pozoren._NEWLINE_Bistvo zgodbe je pisatelj povzel v stavkih: "Ne jo\xc4\x8dite za tistimi, ki odhajajo pravi \xc4\x8das. Tak je red narave. Jo\xc4\x8dite za tistimi, ki ne znajo \xc5\xbeiveti. Posvetite se \xc5\xbeivljenju. Brez njega ni lahke smrti. Brez njega ostane tudi smrt brez smisla."\n_START_SECTION_\nKritika in literarna zgodovina\n_START_PARAGRAPH_\n"V romanu Potres (1971) je od \xc5\xbeivljenjskih modrosti fabulativno in z usodami epskih oseb preizkusil na\xc4\x8delo ravnote\xc5\xbeja, s katerim \xc5\xbeivljenje vse izravna in ga je zato treba sprejemati z zaupanjem. \xc4\x8cloveku nekaj pomaga \xc5\xbeiveti, \xc4\x8deprav ga spremlja strah pred smrtjo. Tega "nekaj", kar mu bo pomagalo pribli\xc5\xbeevati se neizogibnemu nesmislu, ki \xc4\x8daka \xc4\x8dloveka na koncu, Zupan\xc4\x8di\xc4\x8d ne opredeljuje, posredno, skoraj \xc5\xbee simboli\xc4\x8dno pa z besedo "potres" zagotavlja, da sodobnega me\xc5\xa1\xc4\x8dana lahko iztrga iz preve\xc4\x8d udobne odtujenosti in bega v mrtvo samotarstvo le \xc5\xa1e "potres" ali silovit dogodek. V romanu je tak dogodek smrt." (Zadravec 1997: 82)'